P9_TA(2020)0326

Karbendasiimi kasutamine teatavates biotsiidides

Euroopa Parlamendi 26. novembri 2020. aasta resolutsioon komisjoni rakendusmääruse eelnõu kohta, millega kiidetakse heaks olemasoleva toimeaine karbendasiimi kasutamine tooteliikidesse 7 ja 10 kuuluvates biotsiidides (D069099/01 – 2020/2852(RSP))

(2021/C 425/10)

Euroopa Parlament,

— võttes arvesse komisjoni rakendusmääruse eelnõu, millega kiidetakse heaks olemasoleva toimeaine karbendasiimi kasutamine tooteliikidesse 7 ja 10 kuuluvates biotsiidides (D069099/01,

— võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ, mis käsitleb biotsiidide turuleviimist (1),

— võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist (2), eriti selle artikli 89 lõike 1 kolmandat lõiku,

— võttes arvesse Euroopa Parlamendi ja nõukogu 16. veebruari 2011. aasta määruse (EL) nr 182/2011 (millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes) (3) artiklit 11,

— võttes arvesse kodukorra artikli 112 lõikeid 2 ja 3,

— võttes arvesse keskkonna-, rahvatervise ja toiduohutuse komisjoni resolutsiooni ettepanekut,

A. arvestades, et komisjoni rakendusmääruse eelnõu eesmärk on kiita kolmeks aastaks heaks olemasoleva toimeaine karbendasiimi kasutamine tooteliiki 7 (pinnakonservandid) ja tooteliiki 10 (müürikaitsevahendid) kuuluvates biotsiidides;

B. arvestades, et komisjon on võtnud endale nullsaaste eesmärgi mürgivaba keskkonna saavutamiseks, et aidata kodanikke ja keskkonda ohtlike kemikaalide eest paremini kaitsta ning ergutada innovatsiooni ohutute ja kestlike alternatiivide väljatöötamiseks;

C. arvestades, et referentliikmesriigi hindamisaruanded ja järeldused karbendasiimi kohta esitati komisjonile 2. augustil 2013; arvestades, et määruse (EL) nr 528/2012 artikli 90 lõikest 2 võib järeldada, et aineid, mille hindamise liikmesriigid lõpetasid 1. septembriks 2013, tuleks hinnata vastavalt direktiivi 98/8/EÜ sätetele;

D. arvestades, et karbendasiimi ohtlikud omadused olid teada juba 2013. aastal, kui referentliikmesriik esitas hindamisaruanded; arvestades, et hindamisaruannete esitamise ja komisjoni rakendusmääruse eelnõu esitamise vahele on jäänud seitse aastat;

Õiguslikud argumendid

Lubamatu oht keskkonnale

E. arvestades, et karbendasiimi heakskiitmine kasutamiseks tooteliikides 7 ja 10 võib põhjustada lubamatuid ohte keskkonnale ja inimeste tervisele, mis on direktiiviga 98/8/EÜ vastuolus;

F. arvestades, et karbendasiim vastab 1B kategooria mutageeniks ja 1B kategooria reproduktiivtoksiliseks aineks klassifitseerimise kriteeriumidele vastavalt Euroopa Parlamendi ja nõukogu määrusele (EÜ) nr 1272/2008 (4) ning kahele püsivate, bioakumuleeruvate ja toksiliste (PBT) ainete kriteeriumile (P ja T);

G. arvestades, et mitmes uuringus on väljendatud ka muret karbendasiimi endokriinfunktsiooni potentsiaalselt kahjustava toime pärast (5); arvestades, et biotsiidikomitee arvamuste kohaselt, milles käsitleti karbendasiimi kasutamist kõigis tooteliikides 7, 9 ja 10 (6), ei olnud võimalik teha järeldusi endokriinseid häireid põhjustavate omaduste kohta; arvestades, et on väga murettekitav, et komisjon eirab jätkuvalt ettevaatusprintsiipi, tehes ettepaneku anda toimeainetele luba, kuna olemasolevate andmete põhjal ei ole nende endokriinseid häireid põhjustavate omaduste kohta lõplikke hinnanguid antud; arvestades, et suutmatus teha järeldusi aine endokriinseid häireid põhjustavate omaduste kohta piiratud andmete põhjal ei ole samaväärne järeldusega, et sellel ainel ei ole endokriinseid häireid põhjustavaid omadusi;

H. arvestades, et kuigi karbendasiimi käsitlevad hindamisaruanded esitati enne 1. septembrit 2013, mis tähendab, et kuigi karbendasiim vastab määruse (EL) nr 528/2012 artikli 5 lõike 1 punktides b ja c sätestatud kriteeriumidele, ei ole määruse (EL) nr 528/2012 artikli 5 lõige 2 heakskiitmise otsuse tegemisel asjakohane (7), on asjaolu, et karbendasiimil on teadaolevad väga ohtlikud omadused, jätkuvalt väga oluline ja seda ei võetud direktiivi 98/8/EÜ rakendamisel piisavalt arvesse, pidades silmas artiklit 10 koostoimes asjaomase direktiivi artikli 5 lõike 1 punktiga b;

I. arvestades, et karbendasiimi kasutamine tooteliikides 7 ja 10 fassaadide jaoks välisvärvide töötlemisel, et vältida seente ja vetikate kasvu, kujutab endast suurt veereostuse tekke ohtu, kuna need biotsiidid eralduvad hoonete fassaadidelt iga kord, kui vihma sajab;

J. arvestades, et ühe uuringu (8) järelduse kohaselt leiti Saksamaal karbendasiimi rohkem kui 90 %s vihmavee settepaakide proovidest ja rohkem kui 50 %s proovidest, mis olid võetud valinguvee ülevoolubasseinidest, mis lasevad puhastamata vihmavett veekogudesse või millest see imbub põhjavette;

K. arvestades, et biotsiidikomitee arvamuses tooteliigi 9 (kiu, naha, kummi ja polümeermaterjalide konservandid) kohta jõuti järeldusele, et karbendasiimi ei kiidetud heaks justnimelt põhjusel, et karbendasiimi leostumine töödeldud pindadelt vihmavee toimel põhjustab lubamatut ohtu pinnavee- ja settekomponendile ning puuduvad piisavad riskijuhtimismeetmed;

L. arvestades, et biotsiidikomitee arvamustes tooteliikide 7 ja 10 kohta jõuti järeldusele, et karbendasiimi kasutamine välitingimustes, muu hulgas värvides (tooteliik 7) ja kipsmaterjalides (tooteliik 10) kujutab endast lubamatut ohtu pinnavee- ja settekomponendile, kuna puuduvad piisavad riskivähendusmeetmed, et vältida töödeldud toodete eluea (tooteliigi 7 puhul viis aastat ja tooteliigi 10 puhul 25 aastat) jooksul lekkeid kanalisatsiooni;

M. arvestades, et karbendasiimi tooteliikides 7 ja 10 kasutamiseks heakskiitmine, isegi lühiajaliselt, st kolmeks aastaks, tooks seega kaasa karbendasiimi otsese keskkonda sattumise vihmavee kaudu kuni 25 aasta vältel;

N. arvestades, et Rootsi märkis biotsiidikomiteele esitatud vähemuse arvamuses, et leostumine töödeldud toodete (nt värvid ja kips) kasutusaja jooksul igasugustes välitingimustes kasutamise korral kujutab endast lubamatut ohtu keskkonnale, ning et hindamisaruande kohaselt ei saa seda riski maandada;

O. arvestades, et biotsiidikomitee arvamuste kohaselt kaasneb karbendasiimi kasutamisega vastavalt tooteliikides 7, 9 ja 10 sama lubamatu oht, ja arvestades, et see asjaolu oleks pidanud viima otsuseni mitte kiita karbendasiimi heaks ühelgi neist välitingimustes kasutamise juhtudest, mitte ainult tooteliigi 9 puhul;

P. arvestades, et karbendasiimi kasutamine siseruumides võib samuti tuua kaasa lubamatuid ohte, sest uuringud (9) näitavad, et karbendasiimi esinemine pinnavees tuleneb peamiselt puhastatud olme- ja tööstusreovee ärajuhtimisest, hoolimata biotsiidikomitee arvamustes esitatud järeldustest, mille kohaselt on karbendasiimi siseruumides kasutamisest tulenevad ohud keskkonnale vastuvõetavad;

Heakskiitmise tingimused, millega ei suudeta riske vähendada

Q. arvestades, et pidades silmas hinnatud kasutusviiside puhul kindlaks tehtud ohtu keskkonnale, võib komisjoni rakendusmääruse eelnõu kohaselt karbendasiimi heaks kiita tingimusel, et teatavad selle kasutamist reguleerivad nõuded ja tingimused on täidetud, eelkõige et välitingimustes kasutamiseks ette nähtud värvides või kipsides kasutatavate toodete puhul pööratakse toote hindamisel erilist tähelepanu pinnaveele, setetele, pinnasele ja põhjaveele;

R. arvestades, et biotsiidikomitee arvamustes tooteliikide 7 ja 10 kohta juhitakse mõlemas tähelepanu sellele, et esineb lubamatu oht pinnavee- ja settekomponendile, ja märgitakse, et hinnatud kasutusviiside puhul puuduvad piisavad riskijuhtimismeetmed, et vältida heiteid kanalisatsiooni;

S. arvestades, et komisjoni poolt loale lisatud nõuded ja tingimused on äärmiselt ebamäärased ega ole piisavad, et lubamatuid ohte vähendada; arvestades, et komisjoni rakendusmääruse eelnõus ei nõuta liikmesriikidelt piisavate riskivähendusmeetmete kehtestamist, vaid lihtsalt ohtudele tähelepanu pööramist; arvestades, et komisjoni rakendusmääruse eelnõus ei võeta arvesse asjaolu, et tõendavates dokumentides järeldati, et piisavad riskijuhtimismeetmed puuduvad;

Riskijuhtimist käsitleva otsuse ja aluseks võetavate teaduslike tõendite kooskõla

T. arvestades, et nagu Euroopa Liidu Kohus (edaspidi „kohus“) on kinnitanud, peab komisjoni otsus riskijuhtimismeetme vastuvõtmisel olema kooskõlas teaduslike tõenditega, millele tuginetakse; arvestades, et komisjon võib jätta arvesse võtmata teadusliku arvamuse, mis on esitatud otsustamisprotsessi käigus, kuid peab seejärel esitama oma järelduste kohta konkreetsed, arvamuses esitatud põhjendustega võrdse teadusliku väärtusega põhjendused; arvestades, et komisjoni põhjendused peavad selgitama, miks ta arvamust eirab (10);

U. arvestades, et otsus kiita heaks olemasoleva toimeaine karbendasiimi kasutamine tooteliikidesse 7 ja 10 kuuluvates biotsiidides on olulises vastuolus biotsiidikomitee arvamusega, mille kohaselt karbendasiimi kasutamine välitingimustes värvides (tooteliik 7) ja kipsmaterjalides (tooteliik 10) kujutab endast lubamatut ohtu pinnavee- ja settekomponendile, võttes arvesse direktiivi 98/8/EÜ artiklit 10 koostoimes asjaomase direktiivi artikli 5 lõike 1 punktiga b;

V. arvestades, et põhjendused selle kohta, miks komisjon kaldub kõrvale biotsiidikomitee arvamuste järeldustest, mille ta esitab rakendusmääruse eelnõus, piirduvad argumentidega, et biotsiididele täieliku loa andmine nõuab lisasammu liikmesriigi tasandil ning et määruse (EL) nr 528/2012 kohane läbivaatamine toimub varsti;

W. arvestades, et need põhjused ei selgita, miks komisjon leidis, et karbendasiim ei kujuta endast lubamatut ohtu kasutamisel tooteliikides 7 ja 10 vastavalt direktiivile 98/8/EÜ, eelkõige arvestades, et sama toimeaine kasutamine tooteliigis 9 kujutas endast lubamatut ohtu, mille tõttu otsustati selle tooteliigi jaoks luba mitte anda;

X. arvestades, et põhjendused, miks komisjon kaldub biotsiidikomitee arvamuste järeldustest kõrvale, ei ole hädavajalikud mitte ainult kohtu kontrolli jaoks, vaid konkreetsemalt ka selleks, et parlament saaks oma kontrollivolitusi nõuetekohaselt kasutada;

Olemasolevate alternatiivide kaalumine

Y. arvestades, et biotsiidikomitee arvamuse kohaselt on tooteliigi 7 puhul karbendasiim ette nähtud fungitsiidina kasutamiseks biotsiide sisaldavates pinnakonservantides, mis kantakse lõpptoodetele (nt värvid) või lisatakse neisse; arvestades, et biotsiidikomitee arvamuse kohaselt on tooteliigi 10 puhul karbendasiim ette nähtud fungitsiidina kasutamiseks ehitusmaterjali konservantides, mis kantakse lõpptoodetele (nt kipsmaterjalid) või lisatakse neisse;

Z. arvestades, et komisjon järeldas, et karbendasiimile ei ole ühtegi sobivat alternatiivi, tuginedes üksnes üheteistkümnele 2014. aastast pärinevale mittekonfidentsiaalsele vastusele, mille esitasid kolmandad isikud, kes kõik on äriühingud või tööstusliidud; arvestades, et kui komisjoni otsuse toetamiseks on olemas muud teavet, tuleks see teha Euroopa Parlamendile kättesaadavaks, et parlament saaks oma kontrollivolitusi täielikult kasutada;

AA. arvestades, et biotsiidikomitee arvamuste kohaselt ei eristatud enamiku vastuste puhul karbendasiimi kasutusotstarvet tooteliikides 7, 9 ja 10, mis ei võimaldanud komisjonil nõuetekohaselt hinnata alternatiivide kättesaadavust iga tooteliigi ja kasutusala puhul;

AB. arvestades, et vastustes esitatud teave ei ole kaugeltki piisavalt üksikasjalik ja ajakohane järeldamaks, et tooteliikidesse 7 ja 10 kuuluvates biotsiidides kasutamiseks ei ole karbendasiimile sobivaid alternatiive;

AC. arvestades, et eelkõige tooteliiki 7 kuuluvate toodete puhul teatasid vastajad, et karbendasiimi asendamine värvides on tehniliselt võimalik, kuigi nad pidasid seda liiga aeganõudvaks ja kulukaks;

AD. arvestades, et eelkõige tooteliiki 10 kuuluvate toodete puhul teatasid vastajad, et karbendasiimi asendamine värvides on tehniliselt võimalik, kuigi nad pidasid seda liiga aeganõudvaks ja kulukaks; arvestades, et biotsiidikomitee arvamuse kohaselt ei ole kõnealuse tooteliigi heakskiidetud toimeainete väga väikese arvu tõttu praegu kättesaadav teave piisav, et otsustada, kas on olemas mõni muu toimeaine, mis võiks pakkuda alternatiivi karbendasiimi kasutamisele konservandina kipsmaterjalides, mida iseloomustab kõrge pH väärtus;

AE. arvestades, et enamikus komisjonile 2014. aastal esitatud vastustes järeldati, et karbendasiimile alternatiivide leidmine tooteliikide 7 ja 10 puhul on võimalik, kuigi see ei ole lihtne;

AF. arvestades, et taotlejatel on olnud seitse aastat aega, et otsida võimalikke alternatiive karbendasiimile, mille kahjulikud omadused on hästi teada;

AG. arvestades, et seetõttu ei ole komisjon täitnud oma kohustust kaaluda sobivate alternatiivsete ainete kättesaadavust vastavalt direktiivi 98/8/EÜ artikli 10 lõikele 5; arvestades, et ei ole esitatud üksikasjalikku selgitust, et täpsustada, mille alusel komisjon järeldas, et sobivad ja piisavad alternatiivsed ained puuduvad; arvestades, et aine toksikoloogilisi omadusi silmas pidades on sellised üksikasjad käesoleva loa andmise menetluse tulemuse jaoks väga olulised;

AH. arvestades, et tooteliigi 9 puhul ei antud karbendasiimi kasutamisele heakskiitu; arvestades, et ükski saadud ja biotsiidikomitee arvamuses osutatud teave ei puudutanud üksnes tooteliiki 9; arvestades, et kolmandatest isikutest vastajad väljendasid tooteliigi 9 puhul samu kahtlusi nagu tooteliikide 7 ja 10 puhul seoses olemasolevate alternatiivide piiratud arvuga ning aja ja kuludega, mis on vajalikud karbendasiimiga samaväärse tõhususega alternatiivi väljatöötamiseks;

AI. arvestades, et biotsiidikomitee arvamuste kohaselt juhtisid vastajad nii tooteliikide 7 kui ka 10 puhul tähelepanu sellele, et alternatiivide kättesaadavust on raske hinnata, kuna paljud neist on vaja alles määruse (EL) nr 528/2012 kohaselt läbi vaadata; arvestades, et on vastuvõetamatu, et läbivaatamisprogrammi täitmisega viivitamist kasutatakse inimeste tervise ja keskkonna kaitsmise takistamise õigustusena;

Poliitilised argumendid

AJ. arvestades, et on vastuvõetamatu, et komisjon otsustab lükata edasi heakskiitmata jätmise otsuse tegemise selliste ainete kohta, mis kujutavad endast inimeste tervisele ja keskkonnale lubamatut ohtu, põhjendades seda lihtsalt sellega, et määrus (EL) nr 528/2012 aitab tulevaste läbivaatamiste kaudu muuta heakskiitmata jätmise otsuste tegemise süstemaatilisemaks;

AK. arvestades, et komisjoni rakendusmääruse eelnõus on sätestatud, et vastavalt määruse (EL) nr 528/2012 VI lisa punktile 10 peaksid liikmesriikide pädevad asutused hindama, kas kõnealuse määruse artikli 5 lõike 2 tingimused on nende territooriumil täidetud, et otsustada, kas karbendasiimi sisaldavale biotsiidile võib anda loa;

AL. arvestades, et komisjon ei tohiks delegeerida vastutust karbendasiimi sisaldavate biotsiidide turustamisest keeldumise eest liikmesriikidele, tuginedes argumendile, et avaliku konsultatsiooni käigus võimalike asendamisele kuuluvate ainete kohta saadud teave on madala kvaliteediga;

AM. arvestades, et komisjoni ettepaneku kohaselt nõutakse töödeldud toodetel ainult piiratud teavet sisaldava märgise esitamist ning et selle märgise suhtes ei kohaldata regulatiivset kontrolli enne toote turule laskmist ja liikmesriikidevahelist kaubandust; arvestades, et kuna tootele loa andmine ei ole vajalik, ei hinnata seda, kas toote tõhusus vastab etiketil esitatud väidetele;

AN. arvestades, et selline olukord ei taga inimeste tervise ja keskkonna kaitse piisavalt kõrget taset ega võrdseid tingimusi liidu ja kolmandate riikide ettevõtjatele;

1. on seisukohal, et komisjoni rakendusmääruse eelnõu on vastuolus liidu õigusega, kuna see ei ole kooskõlas direktiivi 98/8/EÜ ja määruse (EL) nr 528/2012 eesmärgi ja sisuga;

2. on seisukohal, arvestades a) karbendasiimi ohtlikke omadusi, b) selle käitumist keskkonnas ja tõendavates dokumentides märgitud riskijuhtimismeetmete puudumist, c) andmete puudumist, et teha selgeid järeldusi sobivate alternatiivide puudumise kohta, d) asjaolu, et hindamisaruannete esitamisest on möödunud seitse aastat, ja e) järjepidevuse puudumist komisjoni otsuste vahel, mis käsitlevad karbendasiimi kasutamist tooteliikides 7, 9 ja 10, et komisjoni rakendusmääruse eelnõu, millega kiidetakse heaks olemasoleva toimeaine karbendasiimi kasutamine tooteliikidesse 7 ja 10 kuuluvates biotsiidides, isegi lühiajaliselt, st kolmeks aastaks, ei ole inimeste tervisele ja keskkonnale avalduvate lubamatute ohtude tõttu proportsionaalne ning oleks pidanud viima komisjoni järelduseni, et esinevad lubamatud ohud, kuna karbendasiimi kasutamine tootes tekitab endiselt muret;

3. on seisukohal, et komisjoni rakendusmääruse eelnõus esitatud teave on ebapiisav selleks, et Euroopa Parlament saaks oma kontrollivolitusi nõuetekohaselt kasutada;

4. palub komisjonil oma rakendusmääruse eelnõu tagasi võtta ja esitada komiteele uue eelnõu, milles tehakse ettepanek mitte kiita heaks toimeaine karbendasiimi kasutamist tooteliikidesse 7 ja 10 kuuluvates biotsiidides;

5. kordab, et kuigi hindamisaruanded esitati enne 1. septembrit 2013, kujutab loa andmine ainele, mis on klassifitseeritud 1B kategooria mutageeniks ja 1B kategooria reproduktiivtoksiliseks aineks ning millel võivad olla endokriinseid häireid põhjustavad omadused, endast lubamatut ohtu inimeste tervisele seoses kavandatud kasutusviisidega;

6. teeb presidendile ülesandeks edastada käesolev resolutsioon nõukogule ja komisjonile ning liikmesriikide valitsustele ja parlamentidele.

(1) EÜT L 123, 24.4.1998, lk 1.

(2) ELT L 167, 27.6.2012, lk 1.

(3) ELT L 55, 28.2.2011, lk 13.

(4) Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

(5) Morinaga, H. et al., „A Benzimidazole Fungicide, Benomyl, and Its Metabolite, Carbendazim, Induce Aromatase Activity in a Human Ovarian Granulose-Like Tumor Cell Line (KGN)“, Endocrinology 2004, 145(4):1860–1869; Kim, D-J. et al., „Benomyl induction of brain aromatase and toxic effects in the zebrafish embryo“, Journal of Applied Toxicology 2009, 29:289–294; Goldman, J.M. et al., „Effects of the benomyl metabolite, carbendazim, on the hypothalamic-pituitary reproductive axis in the male rat“, Toxicology 1989, 57(2): 173–182; Jiang, J. et al, „Carbendazim has the potential to induce oxidative stress, apoptosis, immunotoxicity and endocrine disruption during zebrafish larvae development“, Toxicology in Vitro 2015, 29(7):1473–1481; Singh, S., Singh, N., Kumar, V. et al., „Toxicity, monitoring and biodegradation of the fungicide carbendazim“, Environmental Chemistry Letters 2016, 14: 317–329; Jin, C., Zeng, Z., Wang, C., Luo, T., Wang, S., Zhou, J., Ni, Y., Fu, Z., Jin, Y., „Insights into a Possible Mechanism Underlying the Connection of Carbendazim-Induced Lipid Metabolism Disorder and Gut Microbiota Dysbiosis in Mice“, Toxicological Sciences 2018, 166(2): 382–393; Durand, P., Martin, G., Blondet, A., Gilleron, J., Carette, D., Janczarski, S., Christin, E., Pointis, G., Perrard, M.H., „Effects of low doses of carbendazim or iprodione either separately or in mixture on the pubertal rat seminiferous epithelium: An ex vivo study“, Toxicology In Vitro 2017, 45(3):366–373; Jin, Y., Zeng, Z., Wu, Y., Zhang, S., Fu, Z., „Oral Exposure of Mice to Carbendazim Induces Hepatic Lipid Metabolism Disorder and Gut Microbiota Dysbiosis“, Toxicological Sciences 2015, 147(1):116–26; Rama, E.M., Bortolan, S., Vieira, M.L., Gerardin, D.C., Moreira, E.G., „Reproductive and possible hormonal effects of carbendazim“, Regulatory Toxicology and Pharmacology 2014, 69(3):476–486.

(6) Biotsiidikomitee 10. detsembri 2019. aasta arvamus toimeaine heakskiitmise taotluse kohta: karbendasiim, tooteliik 7; Biotsiidikomitee 27. veebruari 2019. aasta arvamus toimeaine heakskiitmise taotluse kohta: karbendasiim, tooteliik 9; Biotsiidikomitee 10. detsembri 2019. aasta arvamus toimeaine heakskiitmise taotluse kohta: karbendasiim, tooteliik 10; https://echa.europa.eu/regulations/biocidal-products-regulation/approval-of-active-substances/bpc-opinions-on-active-substance-approval?diss=true&search_criteria_ecnumber=234-232-0&search_criteria_casnumber=10605-21-7&search_criteria_name=Carbendazim

(7) Biotsiidikomitee arvamused tooteliikide 7 ja 10 kohta, lk 14.

(8) https://www.umweltbundesamt.de/sites/default/files/medien/479/ publikationen/texte_169-2020_belastung_der_umwelt_mit_bioziden_realistischer_erfassen_-_schwerpunkt_eintraege_ueber_klaeranlagen.pdf

(9) Merel, S., Benzing, S., Gleiser, C., Di Napoli-Davis, G., Zwiener, C., „Occurrence and overlooked sources of the biocide carbendazim in wastewater and surface water“, Environmental Pollution 2018, 239:512–521.

(10) Vt kohtuasi T-837/16, Rootsi vs. komisjon, ECLI:EU:T:2019:144, punkt 69.